Diari Oficial de la Generalitat Valenciana


Sumari del DOGV 9043, del 17-03-2021 (2021/2760)

Extracte de la Resolució d'11 de març de 2021, del president de l'Institut Valencià de Competitivitat Empresarial (IVACE), per la qual es convoquen les beques IVACE E+E, Exportació i Ocupació 2021, per a l'especialització professional en comerç exterior, adreçades a tècnics i tècniques de cicles formatius de grau superior o mitjà, i es convoca les entitats de destinació col·laboradores en el desenvolupament d'aquestes, amb cofinançament de la Unió Europea a través del Programa operatiu del Fons Social Europeu.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9043

Data del DOGV
:   17-03-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/2760


Data del document
:   11-03-2021

Organisme emissor
:   Institut Valencià de Competitivitat Empresarial

Tipus de document
:   Extracte

Anàlisi jurídica

 Descriptors 

:   * ajuda pública

Extracte de la Resolució d'11 de març de 2021, del president de l'Institut Valencià de Competitivitat Empresarial (IVACE), per la qual es convoquen les beques IVACE E+E, Exportació i Ocupació 2021, per a l'especialització professional en comerç exterior, adreçades a tècnics i tècniques de cicles formatius de grau superior o mitjà, i es convoca les entitats de destinació col·laboradores en el desenvolupament d'aquestes, amb cofinançament de la Unió Europea a través del Programa operatiu del Fons Social Europeu. [2021/2760]  
  
BDNS (identif.): 553188.  
  
De conformitat amb el que preveuen els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions,  
http://www.pap.minhap.gob.es/bdnstrans/index  
i en la pàgina web de l'IVACE,  
http://www.ivace.es  
  
Primer. Beneficiaris  
Persones físiques menors de 30 anys; i haver nascut a la Comunitat Valenciana o disposar d'empadronament a la Comunitat Valenciana des d'almenys dotze mesos abans de la data de publicació de l'extracte de la convocatòria en el DOGV; inscrites en el fitxer del Sistema Nacional de Garantia Juvenil, del Ministeri de Treball i Economia Social; en possessió d'una titulació tècnica de cicle formatiu de grau superior o mitjà relacionada amb la família professional d'Administració i Gestió de l'empresa i/o Comerç i Màrqueting; amb coneixement parlat i escrit de l'idioma anglés, així com del d'alguna de les llengües de la Comunitat Valenciana en cas que no posseïsquen la nacionalitat espanyola; que no hagen gaudit de beques anteriors relacionades amb la internacionalització de l'empresa; no tinguen cap limitació incompatible amb el desenvolupament funcional o geogràfic de la beca; no tinguen antecedents penals; estiguen al corrent de les obligacions fiscals i amb la Seguretat Social, i no incórreguen en cap de les causes de prohibició per a ser-ne beneficiari de l'article 13.2 de la Llei 38/2003, de 17 de Novembre, general de subvencions.  
  
  
Segon. Finalitat  
Dotar les empreses i organismes de la Comunitat Valenciana de personal qualificat i especialitzat en comerç exterior mitjançant la formació i especialització professional de determinats tècnics/tècniques de cicles formatius de grau superior o mitjà, així com mitjançant la realització de pràctiques sobre diferents aspectes relacionats amb l'operativa de comerç exterior.  
  
Tercer. Bases reguladores  
Ordre 16/2016, de 12 de setembre, de 2016, de la Conselleria d'Economia Sostenible, Sectors Productius, Comerç i Treball, sobre concessió de beques per l'Institut Valencià de Competitivitat Empresarial (IVACE) en matèria d'internacionalització, publicada en el DOGV núm. 7878, de 21 de setembre de 2016.  
  
Quart. Dotació pressupostària  
A càrrec de la línia pressupostària S8029000, «Formació dirigida a l'especialització professional en internacionalització», de l'IVACE, per a l'exercici 2021, per un import estimat de 340.200 euros per al capítol VII i de 25.000 euros per al capítol II.  
  
Cinqué. Termini i forma de presentació de sol·licituds  
El termini per a la presentació de les sol·licituds començarà a partir de l'endemà de la publicació de l'extracte d'aquesta convocatòria en el Diari Oficial de la Generalitat Valenciana, i finalitzarà el 30 d'abril de 2021.  
L'imprés de sol·licitud i la documentació complementària que haja d'acompanyar-la, relacionada en la convocatòria, hauran de presentar-se de manera electrònica a través del web d'IVACE, dins de l'apartat «Ajudes/Beques». Per a això hauran de tindre certificat electrònic suportat pel sistema Clau.  
  
Sisé. Altres dades  
- Nombre de places: 40 beques.  
- Durada de la beca: la beca tindrà una duració màxima de nou mesos. No obstant això, l'IVACE es reserva la facultat de reduir la duració de la beca si les circumstàncies derivades de qualsevol situació excepcional impedeixen garantir la salut i seguretat de les persones becades.  
- Cada beca comptarà amb una dotació dinerària fixa màxima de 7.650 euros bruts.  
- Presentació de sol·licituds de manera electrònica a través de la web d'IVACE, dins de l'apartat «Ajudes/Beques». Per a això hauran de comptar amb certificat electrònic suportat pel sistema Clau.  
- Instrucció i avaluació de sol·licituds: les beques es concediran sota el règim de concurrència competitiva després de la realització de proves d'idiomes i entrevista personal, d'acord amb el que es disposa en la resolució de convocatòria i en les bases aprovades per l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball.  
- El termini màxim per a resoldre i notificar la resolució serà de sis mesos comptats des de la publicació de l'extracte de la convocatòria en el Diari Oficial de la Generalitat Valenciana.  
- La resolució de concessió i/o de denegació posarà fi a la via administrativa, i contra aquesta podrà interposar-se un recurs potestatiu de reposició en el termini d'un mes comptat des de l'endemà de la recepció de la notificació, o un recurs contenciós administratiu en el termini de dos mesos davant del jutjat contenciós administratiu competent d'acord amb els criteris establits en l'article 14 de la Llei 29/1998, de 13 de juliol, reguladora de la jurisdicció contenciosa administrativa.  
  
- Origen dels fons: l'operació és susceptible de ser cofinançada per la Unió Europea a través del Programa operatiu del Fons Social Europeu, igual que les operacions que donen suport a la seua realització.  
  
  
València, 11 de març de 2021.- El president de l'IVACE: Rafael Climent González.